STILTETYD Ons Lig en ons Redder | News24
STILTETYD Ons Lig en ons Redder
LEERLINGE van 'n Joodse Rabbi het hul geestelike leermeester genader om oor die hardnekkige teenwoordigheid van die bose in die wêreld raad te vra. Hulle was van plan om die donkerte van die bose te verdryf.
Die Rabbi het gesuggereer dat hulle besems neem en die donkerte uit die kelder onder die klooster vee. Die verwarde dissipels het besems gekry en hard probeer, maar misluk. Die Rabbi het toe aanbeveel dat hulle stokke neem en die donker aggressief met stokke en poog om die bose weg te dryf. Toe dit ook misluk, het hy hulle aanbeveel om in die kelder af te gaan en teen die donkerte te protesteer deur op dit te skreeu.
Toe dit ook misluk het die Rabbi gesê: "My kinders, laat elkeen van julle die uitdaging van die donkerte ontmoet deur 'n kers aan te steek. Die dissipels het na die kelder gegaan en hul kerse aangesteek en toe hulle weer sien is die donkerte verdryf.
"Ons gaan 2016 tegemoet as gelowiges wetende dat ons baie uitdagings in die gesig staar op ekonomiese, staatkundige, persoonlike vlak. Die probleem is dat ons in eie krag en op eie vermoëns wil steun om die uitdagings met 'n besem of met 'n geskreeu of watter ander vleeslike pogings te elimineer. Ons moet egter as gelowiges onthou in wie ons glo. Die God wat in Christus gesê het aan Hom is alle mag gegee in die hemel en op die aarde.
"Negatiewe magte of mense is daarom nie in staat om die verloop van die geskiedenis tot by sy einddoel te bepaal nie. Hoor hoe mooi stel die vertaling die Boodskap die woorde van Psalm 27:1."
Die Here help my deur my donkerste krisisse. Sy hulp is soos 'n lig wat jy in 'n pikdonker kamer aanskakel. Omdat Hy my help, is daar niks waarvoor ek bang is nie. Die Here beskerm my. Waarvoor sal ek dan bang wees? Die Lig van die wêreld Jesus Christus skyn vandag oor die Suidkus en jou en my lewens. Hou moed.